KLASA: 034-05/25-01/41

URBROJ: 711-02-02/07-2025-2

Zagreb, 11. travnja 2025.

 **GORAN FUZUL**

 **član Uprave-direktor trgovačkog društva CROATA,**

 **d.o.o. za informacijsku djelatnost**

**Predmet: mišljenje na zahtjev obveznika Gorana Fuzula**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 2. travnja 2025. zaprimilo zahtjev za mišljenjem kojeg je podnio obveznik Goran Fuzul, član Uprave-direktor trgovačkog društva CROATA, d.o.o. za informacijsku djelatnost.

Obveznik u zahtjevu traži mišljenje Povjerenstva u vezi obavljanja posla izrade pripreme za tisak turističke karte biciklističke staze u Svetom Filipu i Jakovu, a za Turističku zajednicu Općine Sveti Filip i Jakov koja u suradnji s Udrugom Crni Krug planira izraditi ovu kartu za turističku promociju, daljnji print i distribuciju. Obveznik navodi da je završio nekoliko tečajeva u učilištu Algebra te je na prethodnim poslovima stekao iskustvo u pripremi za tisak jer je godinu dana bio grafički urednik tjednika 'BNM News' pa je kvalificiran za ovakav posao. Društvo CROATA d.o.o., u kojoj od nedavno obavlja funkciju direktora, ima u registriranim djelatnostima srodne aktivnosti, ali ne i ovu specifičnu. Obveznik pita bi li bio sukob interesa ako izradi pripremu za tisak spomenute karte i naplati tu uslugu preko ugovora o autorskom djelu (kartografsko djelo) na svoje ime.

Povodom navedenog zahtjeva obveznika, Povjerenstvo u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača i Ines Pavlačić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), na 77. sjednici održanoj 11. travnja 2025. je obvezniku dalo mišljenje kako slijedi.

Člankom 8. stavkom 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Povjerenstvo je uvidom u Registar obveznika i Registar imovinskih kartica koje vodi i ustrojava, utvrdilo da Goran Fuzul profesionalno obnaša dužnost člana Uprave-direktora trgovačkog društva CROATA, d.o.o. za informacijsku djelatnost od 1. ožujka 2025., dok je uvidom u sudski registar Trgovačkog suda u Zadru utvrdilo da su članovi toga društva jedinice lokalne samouprave. Isto tako, uvidom u navedeni registar utvrđeno je da je to društvo, između ostaloga, registrirano i za tiskanje i uslužne djelatnosti povezane s tiskanjem kao predmetom poslovanja, ali, prema navodima obveznika, ne i za predmetnu specifičnu djelatnost o kojoj se radi u ovom konkretnom slučaju.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu toga Zakona pa je stoga Goran Fuzul, povodom obnašanja dužnosti člana Uprave-direktora društva CROATA, d.o.o., obveznik ZSSI-a te je dužan postupati u skladu s njegovim odredbama.

Odredbom članka 17. stavka 2. ZSSI-a propisano je da obveznici, koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti. Stavkom 3. propisano je da prethodno odobrenje Povjerenstva iz stavka 2. toga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje. Stavkom 4. istog članka propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

S obzirom na navedeno, Povjerenstvo utvrđuje da se u ovom konkretnom slučaju posao pripreme za tisak turističke karte biciklističke staze smatra umjetničkom djelatnosti u smislu citiranog članka 17. stavka 3. ZSSI-a, a za obavljanje kojeg posla, sukladno navedenom stavku, nije potrebno prethodno odobrenje Povjerenstva.

Stoga, Povjerenstvo navodi da s aspekta ZSSI-a nema zapreke da obveznik temeljem ugovora o djelu izradi pripremu za tisak turističke karte biciklističke staze i primi naknadu za obavljeni posao, a koju je naknadu isti obvezan prijaviti Povjerenstvu u imovinskoj kartici.

 PREDSJEDNICA POVJERENSTVA

 Aleksandra Jozić-Ileković, dipl.iur.

Dostaviti:

1. Obveznik Goran Fuzul, elektroničkom poštom
2. Objava na mrežnim stranicama Povjerenstva
3. Pismohrana